ਪੰਜਾਬੀ ਫ਼ਿਲਮਾਂ ਦੇ ਸ਼ਾਹ-ਅਸਵਾਰ ਨਿਰਮਾਤਾ, ਨਿਰਦੇਸ਼ਕ ਮਨਮੋਹਨ ਸਿੰਘ ਆਪਣੀ ਨੌਵੀ ਪੰਜਾਬੀ ਫ਼ਿਲਮ ‘ਅੱਜ ਦੇ ਰਾਂਝੇ’ ਦੀ ਸ਼ੂਟਿੰਗ ਵਿੱਚ ਰੁੱਝੇ ਹੋਏ ਹਨ। ਰਿਲਾਇੰਸ ਇੰਟਰਟੇਨਮੈਂਟ ਅਤੇ ਪੰਜਾਬ ਮੂਵੀਜ਼ ਇੰਟਰਨੈਸ਼ਨਲ ਦੇ ਬੈਨਰ ਹੇਠ ਬਣ ਰਹੀ ਇਸ ਫ਼ਿਲਮ ਦੀ ਸ਼ੂਟਿੰਗ ਗੁਰੂ ਸਾਹਿਬਾਨ ਦੀ ਇਤਿਹਾਸਕ ਨਗਰੀ ਫ਼ਤਿਹਗੜ੍ਹ ਸਾਹਿਬ ਦੀ ਪੁਲੀਸ ਲਾਈਨ ਵਿਖੇ ਚੱਲ ਰਹੀ ਹੈ। ਫ਼ਿਲਮ ਦੇ ਸੈੱਟ ’ਤੇ ਪੁਲੀਸ ਲਾਈਨ ਵਿੱਚ ਪਤਾ ਹੀ ਨਹੀਂ ਚੱਲ ਰਿਹਾ ਸੀ ਕਿ ਅਸਲੀ ਪੁਲੀਸ ਅਤੇ ਫ਼ਿਲਮੀ ਪੁਲੀਸ ਕਿਹੜੀ ਹੈ। ਨਿਰਮਤਾ, ਨਿਰਦੇਸ਼ਕ ਮਨਮੋਹਨ ਸਿੰਘ ਮੋਨੀਟਰ ਅੱਗੇ ਬੈਠੇ ਫ਼ਿਲਮਾਏ ਜਾ ਰਹੇ ਦ੍ਰਿਸ਼ ਨੂੰ ਬਾਰੀਕੀ ਨਾਲ ਦੇਖ ਰਹੇ ਸਨ। ਗੁਰਪ੍ਰੀਤ ਘੁੱਗੀ ਪੁਲੀਸ ਇੰਸਪੈਕਟਰ ਦੀ ਵਰਦੀ ਵਿੱਚ ਖੂਬ ਜੱਚ ਰਿਹਾ ਸੀ। ਉੱਥੇ ਹੀ ਦਰਸ਼ਨ ਔਲਖ, ਰਾਣਾ ਰਣਬੀਰ, ਕਿੰਮੀ ਵਰਮਾ ਥਾਣੇ ਦੇ ਮਾਹੌਲ ਵਿੱਚ ਰੰਗ ਭਰ ਰਹੇ ਸਨ। ਉੱਘੇ ਕਾਲਮ ਨਵੀਸ ਅਤੇ ਮਨ ਜੀ ਦੇ ਮੁੱਖ ਸਹਾਇਕ ਨਿਰਦੇਸ਼ਕ ਦਰਸ਼ਨ ਦਰਵੇਸ਼ ਵੀ ਆਪਣੀ ਡਿਊਟੀ ਤਨਦੇਹੀ ਨਾਲ ਨਿÎਭਾ ਰਹੇ ਸਨ। ਉੱਥੇ ਫ਼ਿਲਮਾਏ ਰਜਾ ਰਹੇ ਦ੍ਰਿਸ਼ ਵਿੱਚ ਗੁਰਪ੍ਰੀਤ ਘੁੱਗੀ ਕੋਲ ਲੰਦਨ ਤੋਂ ਪੰਜਾਬ ਆਈ ਗੋਰੀ ਕਿੰਮੀ ਵਰਮਾ ਆਪਣੇ ਕਿਰਾਏਦਾਰ ਵੱਲੋਂ ਪ੍ਰੇਸ਼ਾਨ ਕਰਨ ਦੀ ਰਿਪੋਰਟ ਲਿਖਵਾਉਣ ਆਉਂਦੀ ਹੈ। ਇਸ ਦੌਰਾਨ ਹਾਸੇ ਠੱਠੇ ਦਾ ਮਾਹੌਲ ਬਣਿਆ ਹੋਇਆ ਸੀ। ਮਨ ਜੀ ਨੇ ਫ਼ਿਲਮ ਸਬੰਧੀ ਦੱਸਿਆ ਕਿ ਇਸ ਕਾਮੇਡੀ ਫ਼ਿਲਮ ਰਾਹੀਂ ਪੁਲੀਸ, ਲੋਕਾਂ ਅਤੇ ਮੀਡੀਏ ਦੇ ਸਬੰਧਾਂ ਨੂੰ ਉਜਾਗਰ ਕੀਤਾ ਜਾ ਰਿਹਾ ਹੈ ਕਿ ਪੁਲੀਸ ਲੋਕਾਂ ਦੀ ਸੁਰੱਖਿਆਂ ਵਾਸਤੇ ਹੁੰਦੀ ਹੈ ਤਾਂ ਕਿ ਲੋਕ ਭੈਅ-ਮੁਕਤ ਹੋ ਸਕਣ ਪਰ ਲੋਕਾਂ ਨੂੰ ਥਾਣੇ ਜਾਂਦਿਆਂ ਹੀ ਡਰ ਲੱਗਣ ਲੱਗਦਾ ਹੈ। ਚੰਗਾ ਬੰਦਾ ਪੁਲੀਸ ਕੋਲ ਜਾਣ ਤੋਂ ਕਿਉਂ ਡਰਦਾ ਹੈ ਜਦੋਂਕਿ ਪੁਲੀਸ ਵਿਭਾਗ ਵਿੱਚ ਚੰਗੇ ਇਨਸਾਨ ਵੀ ਬੈਠੇ ਹਨ ਪਰ ਕੁਝ ਕੁ ਪੁਲੀਸ ਮੁਲਾਜ਼ਮਾਂ ਦੇ ਮਾੜੇ ਵਿਵਹਾਰ ਕਰਕੇ ਸਮੁੱਚੇ ਪੁਲੀਸ ਵਿਭਾਗ ਨੂੰ ਬਦਨਾਮ ਨਹੀਂ ਕੀਤਾ ਜਾ ਸਕਦਾ। ਪੰਜਾਬ ਦੇ ਰੰਗਲੇ ਸੱਭਿਆਚਾਰ ਦੀ ਸ਼ਾਨ ਹੈ ਪੁਲੀਸ। ਪੁਲੀਸ ਦੇ ਮੁਲਾਜ਼ਮਾਂ ਉਪਰ  ਗੀਤ ‘ਸਾਡੇ ਰੰਗਲੇ ਪੰਜਾਬ ਦੀ ਹੈ ਰੰਗਲੀ ਪੁਲੀਸ’ ਨਾਲ ਪੁਲੀਸ ਮੁਲਾਜ਼ਮਾਂ ਦਾ ਮਾਣ ਨਾਲ ਸਿਰ ਉੱਚਾ ਹੋਵੇਗਾ। ਪੁਲੀਸ ਦੇ ਚੰਗੇ ਅਤੇ ਮਾੜੇ ਪੱਖਾਂ ਉਪਰ ਚੋਟ ਕਰਦੀ ਹੈ ਪੰਜਾਬੀ ਫ਼ਿਲਮ ‘ਅੱਜ ਦੇ ਰਾਂਝੇ’।
ਮਾਨਸਾ ਦਾ ਜੰਮਪਲ ਅਮਨ ਧਾਲੀਵਾਲ ( ਵਿਰਸਾ, ਇੱਕ ਕੁੜੀ ਪੰਜਾਬ ਦੀ) ਫੇਮ ਅੱਜ ਦਾ ਰਾਂਝਾ ਬਣਿਆ ਪੂਰੀ ਫ਼ਿਲਮ ਵਿੱਚ ਆਪਣੀ ਵਿੱਲਖਣ ਅਦਾਕਾਰੀ ਰਾਹੀਂ ਖੂਬਸੂਰਤੀ ਪ੍ਰਦਾਨ ਕਰਦਾ ਹੈ। ਅਮਨ ਦੱਸਦਾ ਹੈ ਕਿ ਨਿਰਮਾਤਾ ਨਿਰਦੇਸ਼ਕ ਮਨਮੋਹਨ ਸਿੰਘ ਪੰਜਾਬੀ ਫ਼ਿਲਮਾਂ ਦੇ ਭੀਸ਼ਮ ਪਿਤਾਮਾ ਹਨ। ਉਨ੍ਹਾਂ ਦੀ ਫ਼ਿਲਮ ਵਿੱਚ ਰੋਲ ਚਾਹੇ ਛੋਟਾ ਹੋਵੇ ਜਾਂ ਵੱਡਾ ਉਸ ਦੀ ਅਹਿਮੀਅਤ ਹੁੰਦੀ ਹੈ। ਮੈਨੂੰ ਉਨ੍ਹਾਂ ਦੀ ਨਿਰਦੇਸ਼ਨਾਂ ਹੇਠ ਅਦਾਕਾਰੀ ਕਰਕੇ ਬਹੁਤ ਕੁਝ ਸਿੱਖਣ ਨੂੰ ਮਿਲਿਆ ਹੈ। ਫ਼ਿਲਮ ਦੇ ਬਾਕੀ ਅਦਾਕਾਰਾਂ ’ਚ ਗੁਰਲੀਨ ਚੋਪੜਾ, ਦੀਪ ਢਿੱਲੋਂ, ਸਵਿੰਦਰ ਮਾਹਲ, ਰਾਣਾ ਜੰਗ ਬਹਾਦਰ, ਦਰਸ਼ਨ ਦਰਵੇਸ਼, ਅਦਾਕਾਰ ਲਾਈਨ ਨਿਰਦੇਸ਼ਕ ਦਰਸ਼ਨ ਔਲਖ, ਕੁਲ ਸਿੱਧੂ, ਅਵਤਾਰ ਗੁੱਡੂ, ਪਰਮਵੀਰ, ਗਗਨ ਗਿੱਲ, ਹਰਿੰਦਰ ਭੁੱਲਰ, ਜਗਦੀਪ ਭੁੱਲਰ, ਮੁਕੇਸ਼ ਗਿੱਦੜਬਾਹਾ, ਸਵੇਤਾ ਗਰੋਵਰ, ਪ੍ਰਤੀਮ ਰੁਪਾਲ, ਦਰਸ਼ਨ ਘਾਰੂ ਅਤੇ ਸੇਮੀ ਮਾਨਸਾ ਹਨ। ਕਲਾ ਨਿਰਦੇਸ਼ਕ ਤੀਰਥ ਸਿੰਘ ਗਿੱਲ, ਮਿਊਜ਼ਕ ਡਾਇਰੈਕਟਰ ਬਬਲੂ ਕੁਮਾਰ, ਵਿਲੀ ਸਾਦਿਕ, ਗੀਤਕਾਰ ਪਾਲੀ ਗਿੱਦੜਬਾਹਾ, ਜੱਗੀ ਸਿੰਘ, ਕੋਰੀਓਗ੍ਰਾਫਰ ਭੂਪੀ ਅਤੇ ਐਕਸ਼ਨ ਡਾਇਰੈਕਟਰ ਹੀਰਾ ਹਨ। ਗੀਤਾਂ ਨੂੰ ਆਵਾਜ਼ ਦਿੱਤੀ ਹੈ ਜਸਬੀਰ ਜੱਸੀ, ਸਲੀਮ, ਫ਼ਿਰੋਜ਼ ਖ਼ਾਨ ਅਤੇ ਸੁਦੇਸ਼ ਕੁਮਾਰੀ ਨੇ। ਫ਼ਿਲਮ ਦੀ ਸ਼ੂਟਿੰਗ ਫ਼ਤਿਹਗੜ੍ਹ ਸਾਹਿਬ ਅਤੇ ਚੰਡੀਗੜ੍ਹ ਆਸ-ਪਾਸ ਮਾਰਚ ਮਹੀਨੇ ਤਕ ਮੁਕੰਮਲ ਕਰ ਲਈ ਜਾਵੇਗੀ। ਫ਼ਿਲਮ ਵਿਚਲੇ ਆਪਣੇ ਰੋਲ ਸਬੰਧੀ ਗੁਰਪ੍ਰੀਤ ਘੁੱਗੀ ਨੇ ਦੱਸਿਆ ਕਿ ਮੇਰਾ ਇਸ ਫ਼ਿਲਮ ਵਿੱਚ ਪੁਲੀਸ ਇੰਸਪੈਕਟਰ ਦਾ ਰੋਲ ਹੈ ਜਿਸ ਦੁਆਲੇ ਫ਼ਿਲਮ ਦੀ ਕਹਾਣੀ ਘੁੰਮਦੀ ਹੈ। ਅੱਜ ਦੀਆਂ ਫ਼ਿਲਮਾਂ ਵਿੱਚ ਸਾਡੇ ਪੰਜਾਬੀ ਕਲਾਕਾਰਾਂ ਵੱਲੋਂ ਵੀਡਿਓ ਗੀਤਾਂ ਵਾਂਗ ਗੰਦ ਪਾਇਆ ਜਾ ਰਿਹਾ ਜੋ ਨੌਜਵਾਨਾਂ ਨੂੰ ਪੜ੍ਹਾਈ ਨਾ ਕਰਨ ਦਾ ਰਾਹ ਤੋਂ ਤੋੜ ਕੇ ਨਸ਼ਿਆਂ ਦੀ ਦਲ-ਦਲ ਵਿੱਚ ਡਬੋ ਰਹੇ ਹਨ। ਕੁਝ ਨਿਰਮਾਤਾ ਨਿਰਦੇਸ਼ਕ ਮਨੋਰੰਜਨ ਦੀ ਥਾਂ ’ਤੇ ਬਿਨਾਂ ਸਿਰ ਪੈਰ ਵਾਲੀਆਂ ਫ਼ਿਲਮਾਂ ਪਰੋਸ ਕੇ ਨੌਜਵਾਨ ਪੀੜ੍ਹੀ ਨੂੰ ਰਾਸਤੇ ਤੋਂ ਭਟਕਾ ਕੇ ਪੈਸਾ ਕਮਾ ਰਹੇ ਹਨ ਜੋ ਮਾੜਾ ਰੁਝਾਨ ਹੈ।

ਪ੍ਰਸ਼ਨਃ ਅਦਾਕਾਰ ਅਮਨ ਧਾਲੀਵਾਲ ਕਿਥੋਂ ਦਾ ਜੰਮਪਲ ਹੈ?


ਉੱਤਰਃ  ਅਦਾਕਾਰ ਅਮਨ ਧਾਲੀਵਾਲ ਮਾਨਸਾ ਦਾ ਜੰਮਪਲ ਹੈ?